PRITARTA

Rietavo savivaldybės tarybos

2018 m. gegužės 24 d.

sprendimu Nr. T1-

**RIETAVO SAVIVALDYBĖS KULTŪROS CENTRO**

**2017 M. VEIKLOS ATASKAITA**

Rietavo savivaldybės kultūros centre dirbo:

Vadovė Birutė Gedminaitė

Vyr. buhalterė Dana Margevičienė

Kasininkė Zita Beniulienė

Meno vadovai: Vincas Andriuška

Aida Liutikienė

Aldona Mickuvienė

Vytautė Jonuškienė

Rima Pleškienė

Birutė Gedminaitė

Renginių organizatorė Eglė Fabijonavičienė

Akompaniatorė Vilma Jokubauskaitė

Kūrybinis darbuotojas Egidijus Gricius

Koncertmeisterė Gintarė Sabaliauskienė

Garso, vaizdo operatorius Marius Gailius

Valytoja Vilma Dargevičienė (vaiko priežiūros atostogose iki 2019-12-25)

Filialų vedėjai:

Daugėdų Nerijus Jasinskas

Eglė Fabijonavičienė

Meno vadovas Juozas Barsteiga

Labardžių Jovita Vitkienė

Medingėnų Virgina Budrienė

Tverų Kristina Katauskienė (vaiko priežiūros atostogose iki 2018-12-13)

Irena Liškuvienė

Meno vadovas Arūnas Gedmantas

Tverų filialo valytoja Zita Adomavičienė


Daugėdų filialo valytoja Genutė Kontautienė

Rietavo savivaldybės kultūros centro ir jo filialo meno kolektyvai

2016 – 2017 m.

|  |  |  |  |  |
| --- | --- | --- | --- | --- |
| **Eil. Nr.** | **Kolektyvo pavadinimas** | **Vieta** | **Vadovas** | **Dalyvių skaičius** |
|  | **RIETAVO KULTŪROS CENTRAS** |  |  |  |
| 1. | Vyresniųjų žmonių šokių kolektyvas „Trepsis“ | Rietavo savivaldybės kultūros centras | Rima Pleškienė | 16 |
| 2. | Folklorinis ansamblis „Kadaginis“ | Rietavo savivaldybės kultūros centras | Aida Liutikienė | 15 |
| 3. | Mišrus choras „Jūrava“ ir moterų choras „Jūrava“ | Rietavo savivaldybės kultūros centras | Vytautė Jonuškienė | 20 |
| 4. | Kaimo kapela „Subata“ | Rietavo savivaldybės kultūros centras | Aida Liutikienė | 12 |
| 5. | Merginų šokių kolektyvas „Šarkelės“ | Rietavo savivaldybės kultūros centras | Aldona Mickuvienė | 16 |
| 6. | Teatras „Ruōda“ | Rietavo savivaldybės kultūros centras | Vincas Andriuška | 10 |
| 7. | Mergaičių šokių kolektyvas | Rietavo savivaldybės kultūros centras | Aldona Mickuvienė | 18 |
| 8. | Dramos studija „Didžioji T“ (vaikų ir jaunimo gr.) | Rietavo savivaldybės kultūros centras | Birutė Gedminaitė | 22 |
| 9. | Skaitovai | Rietavo savivaldybės kultūros centras | Romualda Durkienė *(visuomeniniais pagrindais)* | 7 |
| 10. | Meno mylėtojų klubas „Mūza“ | Rietavo savivaldybės kultūros centras | Romualda Durkienė *(visuomeniniais pagrindais)* | 20 |
|  | TVERŲ FILIALAS |  |  |  |
| 11. | Folkloro ansamblis „Kermušie“ | Tverų kultūros namai | Arūnas Gedmantas | 16 |
| 12. | Skaitovai | Tverų kultūros namai | Irena Liškuvienė | 6 |
|  | MEDINGĖNŲ FILIAS |  |  |  |
| 13. | Liaudiškos muzikos kapela „Medinga“ | Medingėnų kultūros namai | Virgina Budrienė | 12 |
|  | LABARDŽIŲ FILIALAS |  |  |  |
| 14. | Skaitovai | Labardžių kultūros namai | Jovita Vitkienė | 5 |
|  | DAUGĖDŲ FILIALAS |  |  |  |
| 17. | Vokalinis ansamblis | Daugėdų kultūros namai | Nerijus Jasinskas (iki 10-10)  Juozas Barsteiga (nuo 10-16) | 7 |
|  |  |  | Iš viso dalyvių: | 202 |

Iš Rietavo savivaldybės kultūros centro 2017 metų statistinės ataskaitos



2017 m. sausio mėnesį vyko Laisvės gynėjų dienai paminėti skirtas renginys, Laisvės aikštę užpildė trispalvės švieselės, degė atminimo laužas. Vyko tradicija tapęs romansų vakaras „Ir buvo žodžiai tie...“ Sulaukta Klaipėdos jaunimo teatro, kuris mažiesiems rietaviškiams pristatė spektaklį „Grybų karas“. Vyko bendruomenės susirinkimas ir susitikimas su LR Seimo nariu Remigijumi Žemaitaičiu.

Vasario mėnesį buvo rodomas filmas „12 kėdžių“, vyko meninio skaitymo konkursas, organizuojamas Švietimo, kultūros ir sporto skyriaus, Jaunimo centras surengė renginį mažojoje salėje. Koncertavo Irma Jurgelevičiūtė. Vyko tradiciniai Užgavėnių kaukių gaminimo užsiėmimai. Tradiciškai miesto aikštėje vyko Užgavėnių šventė, kur kultūros centras kvietė bendruomenę prie vieno bendro stalo pasivaišinti, pašėlti, o su blogybių blogybės Morės sudeginimu, išginti visas negandas. Vasario 16-ąją vyko Telšių ir Rietavo kultūros centrų pasikeitimai meninėmis programomis. Rietaviškiai Telšių dramos teatre pristatė teatralizuotą koncertinę programą „Tu – mums duona kasdieninė“, o rietaviškiams koncertavo Telšių kultūros centro choras „Žemaičiai“ ir grupė „Gramofonas“. Rietavo savivaldybės taryba kultūros centrui suteikė I kategoriją.

Kovo mėnesį pradėjo tradicinis literatūrinis – muzikinis vakaras poetei Birutei Lengvenienei atminti „Pabers šalpusnis geltonas saules“. Taip pat kovo pradžioje parodyti spektaklį „Vestuvės“ pakviestas Oskaro Koršunovo teatras (Vilniaus miesto teatras). Buvo sudaryta unikali proga rietaviškiams ir miesto svečiams pamatyti vieno ryškiausių šalies režisierių – Oskaro Koršunovo režisuotą spektaklį. Kaip ir kasmet vyko grandiozinis teatrealizuotas ir išmonės nestokojantis Kovo 8-osios koncertas. Kovo 11-osios koncertą rengė Rietavo Mykolo Kleopo Oginskio meno mokykla. Koncertines išvykas rengė kultūros centro kolektyvai: kaimo kapela „Subata“, vyresniųjų žmonių šokių kolektyvas „Trepsis“, vaikų ir jaunimo dramos studija. Pavasarį atnešė tradicinis teatro festivalis „Teatro dienos Rietave – 2017“. Jų metu savo teatrinius sprendimus pristatė Rietavo Lauryno Ivinskio gimnazijos vaikai, sulaukta svečių iš Klaipėdos (Klaipėdos jaunimo teatras parodė spektaklį „Knygų personažai atgyja“), vaikų ir jaunimo dramos studija atšventė 5-erių metų gimtadienį, pristatė studijos pavadinimą – „Didžioji T“. Dramos studija „Didžioji T“ pristatė net du spektaklius: pagal lietuvių liaudies tautosaką „Atrakinkim lobių skrynią“ ir J. Katkevičiūtės „Marionetes“. Su spektakliu (L. Klemkaitės „Žaidimas be taisyklių“) dramos studija „Didžioji T“ dalyvavo regioninėje apžiūroje – šventėje „Šimtakojis“ Tauragėje. Festivalį užbaigė kultūros centro teatras su spektakliais: pagal lenkų komediją „Neprieštarauk“ ir Vydūno „Ne sau žmonės“.

Balandžio pradžioje kultūros centro vyresniųjų žmonių šokių kolektyvas „Trepsis“ dalyvavo tarptautiniame festivalyje – konkurse Suvalkuose (Lenkija), kur pristatė du šokius. Abu šokiai buvo įvertinti 1-osiomis vietomis. Koncertines išvykas surengė kaimo kapela „Subata“, dramos studija „Didžioji T“, folkloro ansamblis „Kadaginis“, vyresniųjų žmonių šokių kolektyvas „Trepsis“, mėgėjų teatras. Rietavo Mykolo Kleopo Oginskio meno mokykla rengė konkursą „Augu su daina“. Vyko cirko šou „Anos ir Elzos nuotykiai“. Vyko seminaras „Krizių valdymas“, surengta edukacija „Kiaušinių dažymas vašku“. Vaikus džiugino Atvelykio šventė, kurioje vaikai galėjo žaisti ir margučius ridenti kartu su Kiškiu ir Žirafa. Vyko renginys, skirtas pirmajai elektros lemputei, grupės „El Fuego“ koncertas. Balandžio mėnesį užbaigė spalvinga II Rietavo šokių šventė „Šokių sukūry“.

Gegužę pasitiko „Knygos teatras“ su spektakliu pagal J. Ivanauskaitės noveles „Pakalnučių metai“. Koncertines išvykas surengė folkloro ansamblis „Kadaginis“, spektaklį festivalyje Kvėdarnoje pristatė kultūros centro teatras. Dramos studijos „Didžioji T“ (jaunimo grupė) dalyvavo jaunimo teatrų festivalyje „Jaunųjų vaidykla“ Agluonėnų etnografinėje sodyboje. Kultūros centre lankėsi kultūros ir meno darbuotojų delegacija iš Gulbenės (Latvija). Vyko Gatvės muzikos diena. Kultūros centro vyresniųjų žmonių šokių kolektyvas „Trepsis“ dalyvavo šokių festivalyje – konkurse Jūrmaloje (Latvija), ten pristatė du šokius. Abu šokiai įvertinti 1-osiomis vietomis ir buvo per žingsnį nuo „Grand Prix“ apdovanojimo. Gegužės 19 d. Rietavo kultūros centrui Lietuvos Respublikos Kultūros ministerijos įteiktas Geriausio 2016 m. šalies kultūros centro apdovanojimas. Kultūros centras šia proga pristatė unikalią programą.

Vasara tradiciškai pasitinkama spalvingai, kadangi minima Tarptautinė vaikų gynimo diena „Pasakų šalis“. Kultūros centro kolektyvai – mišrus choras „Jūrava“, kaimo kapela „Subata“ –koncertavo Klaipėdoje, Plungėje, teatras savo spektaklius pristatė Agluonėnų (Klaipėdos r.) ir Rukų (Skuodo r.) gyventojams. Birželio 17-ąją vyko XXII Pažaislio muzikos festivalio koncertas (Kauno fortepijoninis trio). Ilgiausią dieną Rietavo parke vyko tradicinė Joninių šventė, kurios metu koncertavo kultūros centro meno kolektyvai, Regimantas Šilinskas, grupė „E.G.O.“ „Martin & Victoria Lu“, jaunimas linksminosi diskotekoje, buvo žaidžiami Joninių žaidimai, deginami laužai, ieškoma paparčio žiedo.

Tradiciškai liepos 6-ąją vyko Rietavo vasaros vaidinimai. Juose savo spektaklius pristatė Rietavo kultūros centro teatras, dramos studija „Didžioji T“, Priekulės I. Simonaitytės dramos studija „N.T.T.“ ir Biržų Boriso Dauguviečio teatras. Kaip visada, spektakliais džiaugėsi ne tik aktyvūs rietaviškiai, bet ir miesto svečiai. Kartu su Tverų kultūros namais, bendruomene ir seniūnija surengtas koncertas – akcija ant Lopaičių piliakalnio „Tautiška giesmė nuo 100 Lietuvos piliakalnių“. Koncertines išvykas surengė mišrus choras „Jūrava“ ir kaimo kapela „Subata“.

Rugpjūčio mėnesį vaikams vyko „Burbuliatorius“, popietė su pasaka, kur vaikai mokėsi sekti, vaidinti pasakas, patys jas kurti. Savaitės laiko stovyklą surengė Šiaulių moksleivių namų teatro studija „Kompanija šauni“ kartu su Rietavo kultūros centro dramos studija „Didžioji T“. Rugpjūčio 23-ąją, minint Baltijos kelio ir Juodojo kaspino dieną, buvo aukojamos šv. Mišios Rietavo Šv. Arkangelo Mykolo bažnyčioje, po jų – parapijos namuose surengta filmų peržiūra. Vasara užbaigta renginiu vaikams ir jaunimui – „Pasitikime R-1“.

Rugsėjo mėnesį buvo rodomas Kelmės mažojo teatro spektaklis „Amerika pirtyje“, vyko vaikų turgelis, Plungėje koncertavo kaimo kapela „Subata“, vyko etnografinė akcija „Visa Lietuva šoka“. Tradiciškai rugsėjo pabaigoje Rietave šurmuliavo Mykolinių šventė. Pirmąją dieną rietaviškius ir miesto svečius kvietė konferencija „Telefonizacijai 135 metai“. Renginio pradžioje išskirtinį, teatralizuotą atidarymą parengė kultūros centro dramos studija „Didžioji T“, vakare miesto aikštėje vyko performansas. Antrąją Mykolinių šventės dieną veikė metturgis, bendruomenių mugės. Buvo galimybė pasigrožėti Lietuvos šokių kolektyvų programa, senovinių automobilių paroda. Šventėje muzikinę komediją „Senberniai“ pristatė Liudas Mikalauskas ir ansamblis „Ainiai“, koncertavo Edmundas Kučinskas, grupė „Vyšnios“, Saulius Prūsaitis su grupe. Antrąją šventės dieną užbaigė lazerių ir fejerverkų šou, jaunimas linksminosi diskotekoje. Trečiąją Mykolinių dieną vyko šv. Arkangelo Mykolo atlaidai. Rietavo žirgyne vyko žirgų konkūras, jo metu koncertavo kultūros centro ir jo filialų meno kolektyvai, šventę užbaigė Nevarėnų kultūros centro kapela „Trūkt už vadžių“.

Spalio pradžioje vyko grupės „Nemuno krantai“ koncertas, senelių globos namuose spektaklį „Neprieštarauk“ parodė kultūros centro teatras. Mažojoje salėje mokslo metus pradėjo Rietavo Trečiojo amžiaus universiteto studentai. Kaimo kapela „Subata“ koncertavo Skuodo, Nevarėnų kultūros centrų rengiamose šventėse. Žemaitės muziejuje romansų programą pristatė folkloro ansamblis „Kadaginis“, šis kolektyvas taip pat koncertavo Žadvainuose. Buvo eksponuojama Rietavo Oginskių kultūros istorijos muziejaus paroda, skirta M. K. Oginskiui atminti. Kultūros centro darbuotojai kvalifikaciją kėlė Krokuvos (Lenkija) kultūros įstaigose. Kartu su Rietavo Irenėjaus Oginskio viešąja biblioteka buvo organizuojamas tradicinis kamerinis vakaras Vėlinėms „Atsiklaupk vidury atminties stebuklo“.

Lapkričio mėnesį kultūros centro dramos studijos „Didžioji T“ nariai vyko į spektaklį „Altorių šešėly“ Klaipėdos dramos teatre. Rietaviškiams vaikams buvo pristatomas Lietuvos rankų šešėlių teatro „Budrugana Lietuva“ spektaklis „Metų laikai“. Po spektaklio vaikai patys galėjo išbandyti šešėlių teatrą su aktoriais. Prasidėjo festivalis „Seniūnijų dienos“. Kultūros centro didžiojoje salėje koncertavo Žilvinas Žvagulis. Rietavo Mykolo Kleopo Oginskio meno mokykla surengė savo 145 metų jubiliejaus koncertą. Kultūros centro teatras spektaklį pristatė Upynos, Biržų gyventojams, išvažiuojamąsias koncertines programas parengė kaimo kapela „Subata“ ir merginų šokių kolektyvas „Šarkelės“. Rietavo Irenėjaus Oginskio viešoji biblioteka surengė Žemaitiškų skaitymų konkursą „Skaitima žemaitėška 2017“. Kultūros centro teatras dalyvavo Dainų šventės „Vardan tos...“ teatro dienos „Sau, tautai, žmonijai“ apžiūroje Plungėje. Rietavo Šv. Arkangelo Mykolo parapijos namuose vyko sakralinės muzikos šventė, skirta šv. Cecilijos dienai. Vaikams vyko cirko šou „Trolių nuotykiai“. Lapkritį užbaigė tradicinė liaudiškos muzikos šventė „Subatvakaris“, kur visus džiugino folkloro ansambliai ir kapelos.

Gruodžio pirmą dieną Rietavo Irenėjaus Oginskio viešoji biblioteka atšventė 80-metį. Renginį vedė ir teatralizuotai šventę pradėjo kultūros centro dramos studijos „Didžioji T“ artistai. Kitą dieną miesto centre visus viliojo kvapų ir skonio kepyklėlė – vyko teatralizuota Kalėdų eglės įžiebimo šventė. Jos metu koncertavo kultūros centro vaikų kolektyvai. Jau tradicija tapo filmuko, kaip Kalėdų Senelis keliauja pas vaikus, kūrimas, filmavimas ir jo demonstravimas šventės metu. Šįsyk buvo pasirinkta tematika – sausainių, kuriais renginio pabaigoje galėjo pasivaišinti rietaviškiai ir miesto svečiai, kepimas. Šventės kulminacija – Kalėdų eglės įžiebimas, iškart po jo – dangų nutvieskė nuostabūs fejerverkai. Su šia programa įžiebtos ir Medingėnų, ir Daugėdų miestelių eglės. Jaunimas surengė konferenciją bendruomeniškumo tema, spektaklį „Neprieštarauk“ Laukuvoje pristatė kultūros centro teatras, Klaipėdoje koncertavo folkloro ansamblis „Kadaginis“. Kultūros centre koncertavo fortepijoninis duetas „Dvi po dvi“ (filmų muzika), Klaipėdos muzikinis teatras vaikams pristatė spektaklį „Pasaka be pavadinimo“. Surengtas spektaklis kūdikiams „Debesų gaudyklė“. Gruodžio mėnesį Rietave ir kultūros centre svečiavosi Japonijos ambasadorius Lietuvoje Jo Ekscelencija ponas Toyoei Shigeeda. Užmezgus tarpkultūrinį ryšį, Rietave 2018 m. rugsėjo 9 d. yra planuojamas japonų choro koncertas Rietavo kultūros centre. Metus užbaigė Kalėdinis padėkos vakaras, kur padėkos angelais apdovanoti nusipelnę Rietavo krašto kūrėjai. Vakarą vainikavo Deivio ir Renatos koncertas.

Iš viso Rietavo savivaldybės kultūros centras ir jo filialai per 2017 metus surengė 256 renginius, kuriuose apsilankė 35473 lankytojai, iš jų Rietavo savivaldybės kultūros centras – 139 renginius, iš jų – 48 išvykos, renginiuose apsilankė 25110 lankytojų.

Rietavo savivaldybės kultūros centre 2017 metais viena studentė atliko praktiką ir kartu su kultūros centro kolektyvu organizavo festivalį „Teatro dienos Rietave“.

Rietavo savivaldybės kultūros centras vykdė NVŠ (NVŠ – neformalus vaikų švietimas) programą „Teatro kalvė“.

Rietavo savivaldybės kultūros centro vadovė Birutė Gedminaitė